b'\n_START_ARTICLE_\nBaltijos spaudos santarv\xc4\x97\n_START_PARAGRAPH_\nBaltijos spaudos santarv\xc4\x97 (BSS) \xe2\x80\x93 nuo 1933 m. veikusi Estijos, Latvijos ir Lietuvos \xc5\xbeurnalist\xc5\xb3 bendradarbiavimo organizacija.\n_START_SECTION_\nOrganizacija\n_START_PARAGRAPH_\nKiekvienai \xc5\xa1aliai atstovavo nacionalinis Santarv\xc4\x97s komitetas, kur\xc4\xaf i\xc5\xa1 penki\xc5\xb3 asmen\xc5\xb3 suformuodavo \xc5\xbdurnalist\xc5\xb3 s\xc4\x85jungos. Vyriausiasis BSS organas buvo nacionalini\xc5\xb3 komitet\xc5\xb3 suva\xc5\xbeiavimai (konferencijos), paeiliui vyk\xc4\x99 kiekvienoje \xc5\xa1alyje. Organizacijos prezidium\xc4\x85 sudar\xc4\x97 nacionalini\xc5\xb3 komitet\xc5\xb3 pirmininkai. Jis sprend\xc4\x97 politinius bendradarbiavimo klausimus. Kult\xc5\xabros komisija r\xc5\xabpinosi \xc5\xa1ali\xc5\xb3 kult\xc5\xabr\xc5\xb3 s\xc4\x85veika bei jos propaganda spaudoje. Spaudos bendradarbiavimo komisijos u\xc5\xbedavinius apib\xc5\xabdina pavadinimas. I\xc5\xa1kilusius gin\xc4\x8dus sprend\xc4\x97 Santarv\xc4\x97s arbitra\xc5\xbeas._NEWLINE_\xc4\xae BSS Lietuvos nacionalin\xc4\xaf komitet\xc4\x85 buvo renkami Vytautas Alantas, Pranas Dailid\xc4\x97, Augustinas Gricius, Vincas Keme\xc5\xbeys, Justas Paleckis, Bronys Raila, Vincas Rastenis ir kt._NEWLINE_Organizacijos veikl\xc4\x85 nutrauk\xc4\x97 prasid\xc4\x97jusi TSRS okupacija.\n_START_SECTION_\nVeikla\n_START_PARAGRAPH_\n\xc5\xbdurnalistai \xc5\xa1velnino politik\xc5\xb3, visuomenini\xc5\xb3 organizacij\xc5\xb3 ar pa\xc4\x8dios spaudos sukeltus konfliktus. Didesni nesusipratimai buvo kil\xc4\x99 tarp lietuvi\xc5\xb3 ir latvi\xc5\xb3 spaudos d\xc4\x97l Lietuvos-Latvijos krep\xc5\xa1inio rungtyni\xc5\xb3 per 1937 m. Europos krep\xc5\xa1inio pirmenybes Rygoje apra\xc5\xa1ymo; tarp est\xc5\xb3 ir latvi\xc5\xb3 \xe2\x80\x93 d\xc4\x97l Baltijos klauzul\xc4\x97s susiaurinimo Estijos prekybos sutartyje su Suomija. D\xc4\x97l pastarosios prie\xc5\xbeasties est\xc5\xb3 delegacija net buvo nutraukusi veikl\xc4\x85 BSS._NEWLINE_1940 m. prad\xc5\xbeioje buvo keliamas klausimas, kad kiekviena \xc5\xa1alis prie savo pasiuntinybi\xc5\xb3 kitose dviejose Baltijos valstyb\xc4\x97se tur\xc4\x97t\xc5\xb3 spaudos ata\xc5\xa1\xc4\x97, kad u\xc5\xbesienio reikal\xc5\xb3 ministerij\xc5\xb3 spaudos \xc5\xa1efai, telegram\xc5\xb3 agent\xc5\xabr\xc5\xb3 direktoriai ir radiofon\xc5\xb3 informacijos ved\xc4\x97jai palaikyt\xc5\xb3 glaudesni ry\xc5\xa1j su BSS nacionaliniais komitetais, dalyvaut\xc5\xb3 Santarv\xc4\x97s renginiuose.'